[image: ]

Obligațiile oricărui medic atunci când constată
că un pacient aflat în evidența sau îngrijirea sa
prezintă afecțiuni medicale incompatibile cu
 calitatea de conducător de autovehicule, tractoare agricole sau forestiere ori tramvaie

Pentru identificarea obligațiilor oricărui medic atunci când constată că un pacient aflat în evidența sau îngrijirea sa prezintă afecțiuni medicale incompatibile cu exercitarea calității de conducător de autovehicule, tractoare agricole sau forestiere ori tramvaie, sunt incidente dispozițiile art. 22 din OUG nr. 195/2002 privind circulația pe drumurile publice (*republicată*) publicată în  MONITORUL OFICIAL nr. 670 din 3 august 2006:
Dispoziții legale relevante
Art. 22
(1) Examinarea medicală se realizează în scopul certificării aptitudinilor fizice și mentale ale unei persoane necesare conducerii unui autovehicul, tractor agricol sau forestier ori tramvai, iar evaluarea psihologică are ca scop certificarea capacităților psihologice necesare conducerii acestora. 
(2) Afecțiunile medicale incompatibile cu calitatea de conducător de autovehicule, tractoare agricole sau forestiere ori tramvaie se stabilesc de Ministerul Sănătății și se aprobă prin ordin al ministrului, publicat în Monitorul Oficial al României, Partea I.
(3) Examinarea medicală se realizează în vederea:
a) aprobării prezentării la examen pentru obținerea permisului de conducere;
b) obținerii certificatului de atestare profesională pentru conducătorii de autovehicule, tractoare agricole sau forestiere ori tramvaie;                                                                                      
c) verificării periodice, conform reglementărilor în vigoare;
d) efectuării unei examinări medicale de specialitate la trimiterea medicului, în condițiile alin. (6).
(4) Examinarea medicală a solicitanților prevăzuți la alin. (3) lit. a) și b), precum și a conducătorilor de autovehicule, tractoare agricole sau forestiere ori tramvaie, se realizează în unități de asistență medicală autorizate, existente la nivelul fiecărui județ, care au obligația luării în evidență a acestora.
(5) Lista unităților de asistență medicală autorizate se stabilește și se actualizează prin ordin al ministrului sănătății și se publică în Monitorul Oficial al României, Partea I precum și pe pagina de internet a Ministerului Sănătății.
(6) Orice medic, atunci când constată că un conducător de autovehicul, tractor agricol sau forestier ori tramvai, aflat în evidența sau îngrijirea sa, prezintă afecțiuni medicale prevăzute în ordinul ministrului sănătății emis conform alin. (2), are obligația:
· să emită bilet de trimitere către o unitate de asistență medicală autorizată prevăzută la alin. (4), cu menționarea diagnosticelor constatate și a datelor de contact ale unității medicale în care își desfășoară activitatea; 
· să consemneze acest aspect în fișa medicală a pacientului (conducătorului auto)
Biletul de trimitere va fi comunicat conducătorului, de îndată, prin orice mijloc de comunicare prevăzut de Legea nr. 134/2010 privind Codul de procedură civilă, republicată, cu modificările şi completările ulterioare.
În baza biletului de trimitere, în termen de 3 zile lucrătoare de la comunicarea acestuia, persoana care posedă permis de conducere are obligația să se prezinte la unitatea de asistență medicală autorizată pentru a efectua examinarea medicală de specialitate.

(61) În cazul în care unitatea de asistență medicală autorizată, în urma realizării examenului de specialitate necesar, stabilește că persoana care posedă permis de conducere este inaptă medical pentru a conduce un autovehicul, tractor agricol sau forestier ori tramvai, aceasta are obligația, ca în termen de o zi de la data constatării, să comunice rezultatul examinării către:
- poliția rutieră în a cărei rază teritorială își desfășoară activitatea unitatea, 
- medicul trimițător, precum și
- persoanei declarate inaptă din punct de vedere medical pentru a conduce un autovehicul, tractor agricol sau forestier ori tramvai. 
În cazul în care persoana care posedă permis de conducere este declarată aptă medical, unitatea de asistență medicală autorizată comunică rezultatul examinării către medicul trimițător în termen de 15 zile de la constatare.
(62) La data primirii comunicării prevazute la alin. (61) teza I, poliția rutieră dispune retragerea permisului de conducere al persoanei respective și face mențiune despre aceasta în evidența permiselor de conducere reținute și a sancțiunilor aplicate conducătorilor de autovehicule, tractoare agricole sau forestiere ori tramvaie. Măsura dispusă i se comunică, de îndată, conducătorului prevazut la alin. (6). Titularul permisului de conducere retras nu mai are dreptul de a conduce autovehicule, tractoare agricole sau forestiere ori tramvaie începând cu data comunicării măsurii retragerii.

(63) În situația în care, în termen de 30 de zile de la data comunicării biletului de trimitere în condițiile alin. (6), medicul trimițător nu primește niciun răspuns de la unitatea de asistență medicală autorizată asupra rezultatului examinării, acesta are obligația de a informa de îndată poliția rutieră pe a cărei rază teritorială își desfășoară activitatea, comunicând: această informație, numele, prenumele și codul numeric personal ori, după caz, codul unic de identificare al persoanei aflate în evidența sau îngrijirea sa.

(64) În termen de 5 zile de la data comunicării datelor de identificare prevăzute la alin. (63), poliția rutieră solicită titularului permisului de conducere să înainteze dovada prezentării la examinarea medicală prevăzută la alin. (6). În cazul în care titularul permisului de conducere nu comunică dovada în termenul stabilit de poliția rutieră, prevederile alin. (62) se aplică în mod corespunzător.

(65) Permisul de conducere retras în condițiile alin. (62) sau (64) se predă poliției rutiere în termen de maximum 3 zile lucrătoare de la data comunicării măsurii retragerii, până la încetarea cauzelor pentru care s-a luat această măsură.

(7) Verificarea medicală se efectuează în condițiile stabilite prin ordin al ministrului sănătății, care se publică în Monitorul Oficial al României, Partea I.


Din interpretarea dispozițiilor legale rezultă următoarele:
· Obligațiile de mai sus sunt aplicabile tuturor medicilor, indiferent de specialitate (vezi alin. (4) din Art. 22, care folosește sintagma “Orice medic”).
· Obligația medicului este una de inițiere a procedurii administrative și medicale prevăzute de lege, iar nu de sesizare directă a Poliției Rutiere în vederea retragerii permisului de conducere al persoanei cu afecțiuni medicale incompatibile cu calitatea de conducător auto.

Obligațiile de mai sus sunt etapizate astfel:
Etapa a I- a
Medicul (indiferent de specialitate) care ia cunoștință de existența unei afecțiuni incompatibile cu conducerea auto, are obligația:
· să informeze pacientul cu privire la incompatibilitatea medicală;
· să emită bilet de trimitere către unitatea de asistență medicală autorizată, în vederea efectuării examinării de specialitate;  
· să consemneze aceste aspecte în documentația medicală a pacientului.
Etapa  a II- a
	Pacientul în cauză are obligația de a se prezenta, în termen de 3 zile lucrătoare de la comunicarea biletului de trimitere, la unitatea medicală autorizată pentru examinarea de specialitate.
 	În cazul în care unitatea de asistență medicală autorizată, în urma realizării examenului de specialitate necesar, stabilește că persoana care posedă permis de conducere este inaptă medical pentru a conduce un autovehicul, tractor agricol sau forestier ori tramvai, aceasta are obligația, ca în termen de o zi de la data constatării, să comunice rezultatul examinării către:
- poliția rutieră în a cărei rază teritorială își desfășoară activitatea unitatea, 
- medicul trimițător, precum și
- persoanei declarate inaptă din punct de vedere medical pentru a conduce un autovehicul, tractor agricol sau forestier ori tramvai. 
	În cazul în care persoana care posedă permis de conducere este declarată aptă medical, unitatea de asistență medicală autorizată comunică rezultatul examinării către medicul trimițător în termen de 15 zile de la constatare.

Etapa a III-a
	În situația în care medicul trimițător (indiferent de specialitate) nu primește niciun răspuns din partea unității medicale autorizate în termen de 30 de zile de la emiterea biletului de trimitere, acesta are obligația legală de a comunica Poliției Rutiere: această informație, numele, prenumele și codul numeric personal ori, după caz, codul unic de identificare al persoanei aflate în evidența sau îngrijirea sa.

  Afecțiunile medicale incompatibile cu calitatea de conducător de autovehicule, tractoare agricole sau forestiere ori tramvaie stabilite de către Ministerul Sănătății și aprobate prin ordin al ministrului sunt cuprinse în Ordinul 1162 din 31 august 2010 al Ministerului Sănătății, aplicat de la 29 decembrie 2017, modificat prin: 
1.Ordinul M.S. nr. 1255/2015 din 20 octombrie 2015 pentru modificarea şi completarea Normelor minime privind aptitudinile fizice şi mentale necesare pentru conducerea unui autovehicul, aprobate prin Ordinul ministrului sănătăţii nr. 1.162/2010, publicat în Monitorul Oficial nr. 780 din 20 octombrie 2015
2.Ordinul M.S. nr. 1530/2017 din 29 decembrie 2017 pentru modificarea Normelor minime privind aptitudinile fizice şi mentale necesare pentru conducerea unui autovehicul, aprobate prin Ordinul ministrului sănătăţii nr. 1.162/2010, publicat în Monitorul Oficial nr. 1041 din 29 decembrie 2017.
3. Ordinul M.S. nr. 1.428 din 19 septembrie 2019 privind modificarea anexei nr. 2 la Ordinul ministrului sănătății nr. 1.162/2010 pentru aprobarea Normelor minime privind aptitudinile fizice și mentale necesare pentru conducerea unui autovehicul, publicat în Monitorul Oficial nr. 807 din data de 4 octombrie 2019.
	Aceste acte normative stabilesc lista afecțiunilor medicale incompatibile și condițiile de evaluare medicală a conducătorilor auto.

· Link lista unităților medicale autorizate 
 https://www.ms.ro/ro/informatii-de-interes-public/autorizatii/

· Link lista afecțiunilor medicale incompatibile cu calitatea de conducător auto 
https://lege5.ro/App/Document/gq2tamrq/lista-afectiunilor-incompatibile-cu-calitatea-de-conducator-de-autovehicule-si-de-tramvaie-standarde-minime-de-sanatate-fizica-si-psihica-necesare-pentru-obtinerea-sau-reinnoirea-permisului-de-conduce

